Universis presentes litteras inspecturis, nos officialis Eduensis notum facimus quod in nostra presentia specialiter constitutus Renaudus, clericus, filius Renaudi de Edua, tabernarii, ex certa scientia confitetur et recognoscit in jure coram nobis, presente Johanne dicto Beufchalle, clerico, se vendidisse, tradidisse, deliberasse et quittasse, nomine venditionis perpetue et perfecte predicto Johanni et suis heredibus et causam habituris ab eo quoddam suum celarium cujusdam domus site apud Eduam, in loco qui dicitur au Fraigne, inter viam publicam per quam itur a dicto loco dou Fraigne apud Rivellum, contiguum domui domini Hylleti, rectoris ecclesie de Cohardo ex una parte, et contiguum domui dicti Voillant, civis Eduensis, ex altera, quod quidem celarium contiguum est celario domus dicti domini Hylleti ex una parte, et contiguum cuidam parvo celario predicte domus, quod parvum celarium est Colardi fratris dicti Regnaudi, que domus ex successione materna pertinet et successit predictis Renaudo et Colardo et Johanni fratribus, liberis dicti Renaudi, tabernarii, et Perronete quondam ejus uxoris, matris dictorum liberorum, ab ipso Johanne emptore et suis heredibus causamque habituris ab eo imperpetuum tenendum, habendum et pacifice possidendum, pro viginti duabus libris Turonensium, eidem Renaudo venditori jam solutis in pecunia legitime numerata, prout idem venditor coram nobis publice et in jure confitetur, cujusmodi celarium dicte domus pro parte sua ratam et gratam habente, ut dicebat, ac divisione facta inter ipsos fratres ex successione materna dicto Renaudo contigit et successit, quod celarium venditum dictus Renaudus clericus, promittit, etc., salva tamen tercia parte unius denarii monete ducis Burgundie currentis pro tempore, in quo denario tota domus predicta inferius et superius obligata tenetur ex annuo censu domino Montis Sancti Johannis, solvendo in vigilia festi Omnium Sanctorum predicto domino et suis heredibus annuatim, in qua tertia parte dicti denarii dictum celarium tenetur ex annuo censu duntaxat annis singulis domino supradicto, de quo celario dictus Renaudus, clericus, coram nobis omnino se devestit, etc. Datum anno Domini Mº CCº nonagesimo quarto, mense maii, die martis post festum beati Nicholay estivalis.